CELEX: 32011D0544
Language: sk
Date: 2011-09-16 00:00:00
Title: 2011/544/EÚ: Vykonávacie rozhodnutie Komisie zo 16. septembra 2011 o ustanovení spoločnej značkovacej látky na daňové účely pre plynové oleje a kerozín [oznámené pod číslom K(2011) 6422]

17.9.2011   
            
            
               SK
            
            
               Úradný vestník Európskej únie
            
            
               L 241/31
            
         VYKONÁVACIE ROZHODNUTIE KOMISIE
   zo 16. septembra 2011
   o ustanovení spoločnej značkovacej látky na daňové účely pre plynové oleje a kerozín
   [oznámené pod číslom K(2011) 6422]
   (2011/544/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 95/60/ES z 27. novembra 1995 o daňovom označovaní plynových olejov a petroleja (1), a najmä na jej článok 2 ods. 2,
   keďže:
   
               (1)
            
            
               Na zaistenie riadneho fungovania vnútorného trhu a najmä na zabránenie daňovým únikom sa v smernici 95/60/ES ustanovuje spoločný systém určenia plynových olejov patriacich pod číselný znak KN 2710 00 69 a petroleja patriaceho pod číselný znak KN 2710 00 55, ktoré boli prepustené na spotrebu s oslobodením od spotrebnej dane alebo na ktoré sa vzťahuje znížená sadzba spotrebnej dane. Od roku 2002 bol prvý číselný znak rozdelený do číselných znakov KN 2710 19 41, 2710 19 45 a 2710 19 49 tak, aby sa zohľadnil obsah síry v plynových olejoch, a druhý sa previedol na číselný znak KN 2710 19 25.
            
         
               (2)
            
            
               Rozhodnutím Komisie 2006/428/ES z 22. júna 2006 ustanovujúcim spoločné daňové označovanie plynových olejov a kerozínu (2) bol výrobok s vedeckým názvom N-etyl-N-[2-(1-izobutoxyetoxy)etyl]-4-(fenylazo)anilín (Solvent Yellow 124) stanovený ako spoločná značkovacia látka na daňové účely ustanovená smernicou 95/60/ES na označovanie plynových olejov a petroleja, ktoré nie sú zaťažené plnou sadzbou dane uplatniteľnou na takéto energetické výrobky používané ako pohonné látky.
            
         
               (3)
            
            
               V článku 2 rozhodnutia 2006/428/ES sa vyžaduje, aby bolo rozhodnutie 2006/428/ES preskúmané najneskôr do 31. decembra 2011 vzhľadom na technický vývoj v oblasti systému značkovacích látok a s prihliadnutím na nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
            
         
               (4)
            
            
               V rámci procesu preskúmania sa uskutočnili konzultácie s členskými štátmi. Členské štáty sa vo všeobecnosti domnievajú, že Solvent Yellow 124 spĺňa požiadavky uvedeného článku, pokiaľ ide o nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
            
         
               (5)
            
            
               Pokiaľ ide o vplyv na zdravie a životné prostredie, neboli v súvislosti s používaním Solvent Yellow 124 zaznamenané žiadne problémy.
            
         
               (6)
            
            
               Doteraz nebol prezentovaný ani podložený príslušnými vedeckými informáciami žiadny alternatívny výrobok ako potenciálna náhrada Solvent Yellow 124, ktorý by spĺňal všetky kritériá, na základe ktorých bol Solvent Yellow 124 vybraný ako spoločná značkovacia látka na daňové účely.
            
         
               (7)
            
            
               Solvent Yellow 124 by sa mal naďalej používať ako spoločná značkovacia látka na daňové účely v zmysle smernice 95/60/ES a podľa podmienok ustanovených v uvedenej smernici.
            
         
               (8)
            
            
               Toto rozhodnutie nezbavuje žiadny podnik povinností, ktoré sa naň vzťahujú podľa článku 102 zmluvy.
            
         
               (9)
            
            
               S ohľadom na možnosti, ktoré ponúkne budúci vedecký vývoj, by sa mala stanoviť lehota na preskúmanie tohto rozhodnutia.
            
         
               (10)
            
            
               Kedykoľvek pred uplynutím tejto lehoty by sa však malo uskutočniť preskúmanie tohto rozhodnutia, ak vyjde najavo, že Solvent Yellow 124 vedie k zvýšeným daňovým únikom alebo spôsobuje vedľajšie škodlivé účinky na zdravie alebo životné prostredie.
            
         
               (11)
            
            
               V záujme jasnosti a transparentnosti by sa rozhodnutie 2006/428/ES malo nahradiť.
            
         
               (12)
            
            
               Opatrenia ustanovené v tomto rozhodnutí sú v súlade so stanoviskom Výboru pre spotrebné dane,
            
         PRIJALA TOTO ROZHODNUTIE:
   Článok 1
   Spoločnou značkovacou látkou na daňové účely ustanovenou v smernici 95/60/ES na označovanie všetkých typov plynových olejov patriacich pod číselné znaky KN 2710 19 41, 2710 19 45 a 2710 19 49 a kerozínu patriaceho pod číselný znak KN 2710 19 25 je látka Solvent Yellow 124 uvedená v prílohe k tomuto rozhodnutiu.
   Členské štáty ustanovia obsah značkovacej látky na úrovni najmenej 6 mg a najviac 9 mg na liter minerálneho oleja.
   Článok 2
   Toto rozhodnutie sa preskúma najneskôr do 31. decembra 2016, pričom sa zohľadní technický vývoj v oblasti systému značkovacích látok a nutnosť zamedziť podvodnému používaniu energetických výrobkov, ktoré sú oslobodené od spotrebnej dane alebo podliehajú zníženej sadzbe spotrebnej dane.
   Rozhodnutie sa preskúma skôr, ak sa ukáže, že Solvent Yellow 124 vedie k zvýšeným daňovým únikom alebo má vedľajšie škodlivé účinky na zdravie alebo životné prostredie.
   Článok 3
   Rozhodnutie 2006/428/ES sa zrušuje.
   Článok 4
   Toto rozhodnutie je určené členským štátom.
   
      V Bruseli 16. septembra 2011
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 291, 6.12.1995, s. 46.
   
      (2)  Ú. v. EÚ L 172, 24.6.2006, s. 15.
   
      PRÍLOHA
      
                  1.
               
               
                  Identifikácia podľa indexu farieb: Solvent Yellow 124
                  
               
            
                  2.
               
               
                  Vedecký názov: N-etyl-N-[2-(1-izobutoxyetoxy)etyl]-4-(fenylazo)anilín.